3 wat in stormloop sterf, uitgeken | Netwerk24
Deur Sarah Evans, News24 06 Januarie 2019 16:26
Die lyke van drie mense wat in die week in 'n stormloop by 'n kerk in Pretoria-Wes dood is, is deur hul familielede uitgeken.
Die selfaangestelde profeet Shepherd Bushiri.Foto: Gallo Images
Die drie vroue was deel van 'n groep kerkgangers wat op 28 Desember tydens 'n donderstorm skuiling gesoek het in 'n saal in die Tshwane Events Centre in Pretoria waar kerkdienste deur die self-aangestelde profeet Shepherd Bushiri gehou word. 'n Stormloop het ontstaan.
Volgens die polisie is nege ander kerkgangers beseer.
'n Klag van regsverydeling teen Bushiri se kerk word tans ondersoek. Die lyke van die vroue is na 'n private lykshuis geneem.
Kapt. Augustinah Selepe het Sondag bevestig Nondumiso Patricia Pringane, Matshila Sarah Mohlala en Lehlogaholo Maria Segodi is die oorledenes wat deur familielede uitgeken is.
Lede van die South African National Civic Organisation (Sanco) het Vrydag buite Bushiri se kerksaal saamgedrom en verkeer moes deur die Tshwane-metropolisie herlei word. Sanco se protesoptrede is deur Bushiri se regsverteenwoordigers as "xenofobies" bestempel.